Уважліва прачытаць урывак, вызначыць тып тыксту, алоўкамі падкрэсліць аднародныя члены.
  
 Ішоў ён паважна, не спяшаючыся, галаву трымаў высока, ганарліва, быццам баяўся згубіць сваю дарагую карону.
Вось ён наблізіўся да берага і, не вагаючыся, рашуча ўвайшоў у цёплую ваду. Тыцнуўся ў яе пысай і прагна стаў піць.
Што і казаць, вельмі маляўнічая карціна: задуменная туманная раніца, спакойная роўнядзь санлівай ракі і вось гэты лясны волат у ёй.
Непадалёк ад лася ўспляснула буйная рыбіна, пусціла па вадзе кругі. Рагач узняў галаву. 3 рота ў жывёлы буйным шротам пасыпаліся на ваду кроплі. Лось чуйна пакратаў вушамі, у адзін бок паглядзеў, у другі, ціха фыркнуў. I зноў нахіліўся да вады.
Чародка дзікіх качак таропка праплыла каля самай жывёлы з адной зялёнай купкі аеру ў другую. Але лася гэта ані не занепакоіла. Ён нават ўвагі на іх не звярнуў, быццам яны былі нежывыя.
Ускудлачаная варона села на вільготны ад расы куст вярбоўніку побач. Заўважыла шэрая рагача і ўзрушана закрычала на ўсю раку: «Кар-р-ррр! Кар-р-ррр!..» Але і гэта жывёлу ані не патурбавала. Лясны волат як цадзіў цёплую ваду праз зубы, так і цадзіў далей.
Аднекуль здалёк даляцеў стрэл. Лось спалохана скалануўся, нервова ўскінуў угору рагатую галаву і, нібы статуя, застыў на месцы, гатовы ў любую хвіліну знікнуць у хмызняку.
У гэты момант з-за шэрага кустоўя чырвоным колам выкацілася жнівеньскае сонца. Вялізнае, яркае. На нейкае імгненне яно апынулася на галінастых рагах жывёлы, заліло іх яркай чырванню.
Якое ж гэта было непаўторнае відовішча! Такое чалавеку суджана, мусіць, убачыць толькі раз у жыцці. Здаецца, глядзеў бы на гэты цуд, не адводзячы вачэй, і глядзеў...

